b'\n_START_ARTICLE_\n30 St Mary Axe\n_START_PARAGRAPH_\n30 St Mary Axe on rakennus Lontoon suurimmassa talouskeskittym\xc3\xa4ss\xc3\xa4 Lontoon Cityss\xc3\xa4. Rakennus tunnetaan laajalti lempinimell\xc3\xa4 "The Gherkin" ("Suolakurkku"), ja joskus my\xc3\xb6s The Swiss Re Tower, Swiss Re Building, Swiss Re Centre, tai vain Swiss Re, edellisen ja ensimm\xc3\xa4isen omistajansa mukaan._NEWLINE_Rakennus on 180\xc2\xa0metri\xc3\xa4 korkea ja on siten Lontoon Cityn toiseksi korkein rakennus Tower 42:n j\xc3\xa4lkeen ja koko Lontoon yhdeks\xc3\xa4nneksi korkein. Rakennuksen suunnitteli Pritzker-palkittu Sir Norman Foster ja h\xc3\xa4nen entinen ty\xc3\xb6kumppaninsa Ken Shuttleworth sek\xc3\xa4 Arup-suunnittelutoimiston insin\xc3\xb6\xc3\xb6rit. Rakennuksen rakensi 2001\xe2\x80\x932003 ruotsalainen rakennuskonserni Skanska. Barcelonassa on samankaltainen rakennus Torre Agbar.'